|  |
| --- |
| [**Няма успешен екип без правилната жена в него**](http://humanresources.bg/index.php?option=com_content&view=article&id=457:2009-03-23-12-02-01&catid=11:temanameseca&Itemid=15) |

|  |
| --- |
| От Ралица Стефанова |
| Понеделник, 23 март 2009 |
| ***Интервю с Петрослав Петров, Изпълнителен директор на Европейски Мениджмънт Център***   **Господин Петров, каква е Вашата формулировка на термина „екип”?**  Както казва една монголска поговорка „Само с една ръка не може да се завърже възел”. Екипът трябва да е толкова малък, колкото е възможно и толкова голям, колкото е необходимо. Винаги съществува един скрит лидер, но екипът не би трябвало да изглежда като лидерство.   **Как се сформира успешен екип, без да се наруши индивидуализма на членовете му?**  Понякога това става интуитивно, но трябва да имаш полезен опит за тази цел. Изграждането на успешния екип е както работа на лидера, така и на членовете, но основното постоянно действие се извършва от вътрешния лидер; понякога те са двама – скрит и явен, но винаги трябва да има жена в лидерството – тя е най-важният елемент.  **Как се изгражда доверие в рамките на екипа, кои са основните стимулиращи фактори?**  С много ясно формулирана цел и реализъм. От опита, който имам, бих казал, че управлението чрез съгласуване на целите, както фирмените, така и индивидуалните, което е желателно да се извършва в началото на годината за всяка една организация с амбиции, е задължителна основа за стимулирането и изграждането на доверие в екипа.  Това обикновено предхожда всяка друга стъпка, свързана с желание да подготвяш, обучаваш или съдействаш на колектива.  Управлението чрез съгласуване на целите е елемент от мениджмънт подготовката на висшия и среден персонал – на тези, които носят отговорностите. Изяснява мястото и връзките между звената и те кара да мислиш как да проведеш успешна комуникация.   Това има отрезвяващ ефект; пренарежда и намества; коригира и ти показва пропуските; неща, които винаги по една или друга причина си пренебрегвал или отлагал.   **Удоволствието от работата със сигурност повишава качеството и продуктивността на екипа. Какво трябва да е поведението на ръководителя, за да бъде постигната тази цел?**  В една компания най-важен е продуктът, имиджовото пазарно стоене, всичко, което касае фирмения успех. Това го знаят само ключовите фирмени лица и тук е вашето умение да прилагате методи и форми за развиване на значимостта на всеки един член. Умението да делегирате реалистично. Работата в екип означава всеки път да осмисляте подбора и препотвърждавате избора на персонал. Екипът не е място за солови изпълнители!  **Как се постига съпричастие на участниците към екипната цел?**  Увеличаване на взаимната зависимост и на ефективността. Какво значи да действаме ефективно, когато много сме мислили преди това за екип, за работа в екип, определяне и препотвърждаване на функции и позиции? В успешната фирма действията и резултатите на отделните служители съвпадат с целите и стратегията на компанията.  Предпоставка за това е общата визия. Визиите и идеите се изпълват с ценности и тогава общата цел е реалистична и води към успех. Този процес осигурява на компанията целеустремени и мотивирани служители, стимулира качеството и ефективността, и така гарантира дългосрочен успех.  **Какви умения трябва да притежават служителите, за да могат максимално добре да се впишат в екипа?**  Слушаемост, компетентност и изпълнителност. Умение за поделено лидерство. Условия за неговото съществуване са доброто съчетаване на високо ниво на информираност на членовете на екипа; пълноценно участие на всеки един; равноправие на гласовете. (Разбира се, при взимането на конкретно решение гласовете на определени членове могат да имат по-голяма тежест с оглед на по-големия им опит, умения и т.н.) Но независимо от това приносът на всеки е ценен. Взимането на решения е съвместен процес.  **Как се гарантира успехът на екипа?**  За съжаление няма гаранция, има допустимост. Понякога е просто прекрасна случайност.  **Каква трябва да е мотивацията в рамките на екипа, за да не предпочете служителят да напусне при първото предложение за по-висока заплата?**  Мотивиране на екипа - кои са най-новите и в известен смисъл бих казал противоречиви, но много успешни практики? Трябва малко повече опит, мислене, които да се съчетават в много деликатна пропорция. Човешките взаимоотношения са най-важни и определящи, за да вървиш стъпка по стъпка напред - в екип! Можем да говорим много по тези теми, най-важното обаче си остават две неща: природата на човека-ръководител и умението да подбираш правилната жена в екипа: тогава можем да кажем, че имаме успешен екип. Успешният екип не е нищо друго, освен добре скрит отбор зад добре стоящия ръководител. |

* [Начало](http://humanresources.bg/)